《宝鼎现 题定武兰亭初拓和蘧庵先生原韵》
清代·陈维崧

笔精墨妙，风雅相尚，当年尔尔。论戈磔、争誇典午，人擅韭花兼虿尾。

谁第一、是右军逸少，庾翼家鸡莫比。有妙帖、鹅群裹鲊，神迹尤矜修褉。

一自赚入梧宫闭。伴宝衣、长殉幽翳。还幸得、拓来定武，石本离离腾古翠。

视淳化、与光和儿辈。色斗鸡彝象簋。供历代、君臣清赏，流遍深宫禁邸。

人世沧桑，阅几度、劫灰马矢。唉龙僵虎踣，波及鲁鱼亥豕。

揩老眼、向残缣里。滴透铜仙泪。痛多少、玉盌珠箱，鬼卖长陵夜市。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。